b'\n_START_ARTICLE_\nTitanijev nitrid\n_START_SECTION_\nPrimjena\n_START_PARAGRAPH_\nNajve\xc4\x87a primjena titanijevog nitrida je za tvrde prevlake na alatima kod alatnih strojeva, kao \xc5\xa1to su svrdla za bu\xc5\xa1enje i glodala, kojima se vijek trajanja pove\xc4\x87ava za 3 ili vi\xc5\xa1e puta. Ponekad se koristi i kao nakit, jer svojom bojom i izgledom podsje\xc4\x87a na zlato. Koristi se i kao ukrasna prevlaka na automobilskim limovima, sli\xc4\x8dno kao niklovanje ili kromiranje limova. Na biciklima i motociklima se koristi na kliznim povr\xc5\xa1inama vili\xc4\x8dastog ovjesa. Koristi se i za prevlake na kirurskim instrumentima (skalpeli, pile za kosti) zbog svoje neotrovnosti. Zbog svoje neotrovnosti koristi se i kao prevlaka na medicinskim umetcima, kao \xc5\xa1to su umjetni kukovi. U elektronici se koristi ponekad za elektri\xc4\x8dne spojeve zbog dobre elektri\xc4\x8dne provodljivosti (30\xe2\x80\x9370 \xce\xbc\xce\xa9\xe2\x80\xa2cm). U zadnje vrijeme se po\xc4\x8deo primjenjivati za pobolj\xc5\xa1avanje svojstava tranzistora.\n_START_SECTION_\nPrevla\xc4\x8denje u parnoj fazi\n_START_PARAGRAPH_\nU posljednje je vrijeme posebno sna\xc5\xbean razvoj i primjena postupaka prevla\xc4\x8denja u parnoj fazi na podru\xc4\x8dju izrade konstrukcijskih elemenata i alata u cilju pove\xc4\x87anja njihove otpornosti i trajnosti. Osim na podru\xc4\x8dju izrade elemenata mikroelektronike i optike, posebno je prisutan razvoj na podru\xc4\x8dju tvrdih tribolo\xc5\xa1kih slojeva. Prevu\xc4\x8deni slojevi na strojnim dijelovima, a posebno na alatima, imaju ni\xc5\xbei koeficijent trenja i vi\xc5\xa1estruko dulju trajnost nego dijelovi bez prevla\xc4\x8denja. _NEWLINE_Postupcima prevla\xc4\x8denja u parnoj fazi nanose se stabilni i tvrdi koji spadaju u podskupine neoksidne keramike (TiC, TiN, TiCN, TiAlN, TiAlCN, B\xe2\x82\x84C, SiC), oksidne keramike (Al\xe2\x82\x82O\xe2\x82\x83, TiO\xe2\x82\x82), metaloorganskih spojeva Me:CH (W\xe2\x82\x89\xe2\x82\x87C\xe2\x82\x83), te dijamantu sli\xc4\x8dnog ugljika ili DLC (engl. Diamond Like Carbon). Postoje postupci kemijskog prevla\xc4\x8denja u parnoj fazi (CVD), fizikalnog prevla\xc4\x8denja u parnoj fazi (PVD), te plazmom potpomognuti postupci kemijskog prevla\xc4\x8denja u parnoj fazi (PA CVD):\n_START_SECTION_\nPostupak kemijskog prevla\xc4\x8denja u parnoj fazi\n_START_PARAGRAPH_\nPostupak kemijskog prevla\xc4\x8denja u parnoj fazi ili CVD (engl. Chemical Vapour Deposition) provodi se pri temperaturama oko 1000 \xc2\xbaC i primjenjuje se naj\xc4\x8de\xc5\xa1\xc4\x87e za sinterirane tvrde metale. Budu\xc4\x87i da je prethodno sinteriranje provedeno na vi\xc5\xa1im temperaturama, pri postupku CVD ne nastaju promjene mikrostrukture i dimenzija. Prevla\xc4\x8denje alatnih \xc4\x8delika po ovom postupku povezano je s tehnolo\xc5\xa1kim pote\xc5\xa1ko\xc4\x87ama, koje su vezane uz potrebu naknadnog kaljenja osnovnog materijala ispod prevlake, pri \xc4\x8demu se de\xc5\xa1avaju promjene dimenzija, a nu\xc5\xbena je i primjena vakuumskih pe\xc4\x87i.\n_START_SECTION_\nPostupak fizikalnog prevla\xc4\x8denja u parnoj fazi\n_START_PARAGRAPH_\nPostupak fizikalnog prevla\xc4\x8denja u parnoj fazi ili PVD (engl. Physical Vapour Deposition) provodi se pri znatno ni\xc5\xbeim temperaturama (oko 500 \xc2\xbaC), \xc5\xa1to omogu\xc4\x87uje prevla\xc4\x8denje alata koji su izra\xc4\x91eni od brzoreznog alatnog \xc4\x8delika i alatnih \xc4\x8delika za topli rad, koji su prethodno kaljeni i popu\xc5\xa1teni iznad 500 \xc2\xbaC (pobolj\xc5\xa1anje), te obra\xc4\x91eni na kona\xc4\x8dne dimenzije. Alati za obradu metala rezanjem (svrdla, glodala), alati za oblikovanje deformacijom (trnovi, matrice), alati za tla\xc4\x8dno lijevanje metala (cilindri, kokile), kao i alati za oblikovanje polimernih proizvoda (napose s abrazivnim punilima), naj\xc4\x8de\xc5\xa1\xc4\x87i su primjer primjene postupaka prevla\xc4\x8denja tribolo\xc5\xa1kim slojevima.\n_START_SECTION_\nPostupak kemijskog prevla\xc4\x8denja u parnoj fazi potpomognut plazmom\n_START_PARAGRAPH_\nPostupak kemijskog prevla\xc4\x8denja u parnoj fazi potpomognut plazmom ili PA CVD (engl. Plasma Assisted Chemical Vapour Deposition) uklju\xc4\x8duje elemente osnovnih procesa svojstvenih za CVD i PVD postupke, \xc5\xa1to omogu\xc4\x87uje sni\xc5\xbeenje temperature postupka do oko 200 \xc2\xbaC. Time se pro\xc5\xa1iruje primjena i na alatne \xc4\x8delike za hladni rad, koji imaju malu otpornost prema popu\xc5\xa1tanju, te se popu\xc5\xa1taju pri niskim temperaturama.'